ბოროტების სავანე: წყევლა
„ბოროტების სავანე: წყევლა“ (ინგლ. Resident Evil: Damnation, იაპონ. バイオハザード ダムネーション) — 2012 წლის ბიოპანკური ანიმაციური საშინელებათა ფილმი, შექმნილი Capcom-ისა და Sony Pictures Entertainment Japan-ის მიერ. ფილმის რეჟისორია მაკოტო კამია, პროდიუსერია ჰიროიუკი კობაიასი, ხოლო სცენარი ეკუთვნის სოტარო სუგას. ეს არის ფილმის „ბოროტების სავანე: გადაგვარება“ პირდაპირი გაგრძელება და ვიდეო თამაშ „Resident Evil 6“-ის პრიკველი. ფილმის პრემიერა შედგა 2012 წლის 17 ოქტომბერს შინჯუკუში, ტოკიოში. ფილმის სიუჟეტი მიმდინარეობს ლეონ კენედის გარშემო, რომლის მიზანია იპოვოს ბიოლოგიური იარაღი. 2012 წლის 15 სექტემბერს ფილმი ციფრული სახით გავრცელდა Xbox Live, Zune-სა და PlayStation Network-ის საშუალებით. 2012 წლის 25 სექტემბერს გამოვიდა ფილმის DVD და Blu-ray ვერსია, რომელიც შეიცავს ბონუს კონტენტს. აშშ-ში ფილმის DVD გაყიდვებმა 1,584,026 აშშ დოლარს მიაღწია, ხოლო Blu-ray გაყიდვებმა — 1,511,190, საერთო ჯამში — 3,095,216 აშშ დოლარი. „ბოროტების სავანე: წყევლამ“ მიიღო დადებითი შეფასებები კინოკრიტიკოსებისგან. საერთო განხილვების საიტ Rotten Tomatoes-ზე ფილმის მთლიანი რეიტინგი შეადგენს 100%. 2013 წელს გადაეცა International 3D Society Japan Award-ის ჯილდო საუკეთესო ანიმაციისთვის. 2017 წლის 23 მაისს გამოვიდა გაგრძელება „ბოროტების სავანე: ვენდეტა“.